Prvi francusko-dahomejski rat
<s>Prvi francusko-dahomejski rat ili, kako ga navode u francuskoj historiografiji, Prvi dahomejski rat (francuski: Première Guerre du Dahomey) bio je kratkotrajni oružani sukob između Francuske i Kraljevstva Dahomej, koji se odvio tokom 1890. godine.</s><s>Rat je bio dio šire kolonijalne ekspanzije Europljana u Africi, koja je znana kao "Utrka za Afriku", a bio je samo uvod u potpunu francusku kolonizaciju Dahomeja, koja je uslijedila četiri godine kasnije.</s>

<s>Francuska i Dahomej su, od potpisivanja sporazuma o prijateljstvu iz 1851. godine, imali dobre vanjskopolitičke odnose; Francuzi su mogli trgovati na teritoriju Dahomeja i slati misionare, dok je Dahomej zadržao svoju nezavisnost i povećavao svoju moć.</s><s>Međutim, problemi su se javljali kada su u pitanju bila vazlna kraljevstva Dahomeja - Hogbonu i Cotonou.</s><s>Naime, status Hogbonua kao vazalne države nije bio pretjerano sporan, međutim Francuzi su vjerovali kako oni imaju pravo na Cotonou, temeljem sporazuma što ga je ranije potpisao predstavnik Dahomeja u Whydi, što je Dahomej opetovano ignorirao.</s><s>Međutim, iako nije bilo sporno da Hogbonu (današnji Porto-Novo) jest vazalna država Dahomeja, tamošnji vladar Toffa I., koji je na vlast došao 1874. godine, otvoreno je surađivao s Francuzima te je, kada je Dahomej pokrenuo vojni pohod na njegovu državu s ciljem aneksije, prihvatio francusku zaštitu.</s><s>I dok Francuzi nisu aktivno reagirali na napade na Hogbonu, kada se dahomejski napad proširio na obližnje selo na rijeci Ouémé, čiji je poglavica uživao francusku zaštitu, sukob je eskalirao; poglavica je prije pogubljenja rekao da će ga francuska trobojnica zaštititi, na što je dahomejski zapovjednik naredio jednoj Amazonki da mu odrubi glavu i omota ju u zastavu.</s><s>U ožujku 1889., Francuska je, sada već izrazito nepovjerljiva prema Dahomeju, poslala izaslanstvo u Abomey tražeći pravo na Cotonou, što je prijestolonasljednik i kasniji kralj Béhanzin odbio, time dodatno pogoršavajući ionako nategnute odnose.</s>

<s>Francuzi su na ovakav rasplet događaja reagirali tako što su organizirali omanju vojsku u Cotonouu, koja je 21. veljače 1890. godine pohapsila sve dahomejske dužnosnike u gradu i krenula ga utvrđivati.</s><s>Uz to je došlo i do sukoba s lokalnim snagama reda.</s><s>Vijesti o uzurpaciji ubrzo su stigle do Abomeyja, odakle je kralj Béhanzin poslao vojsku da vrati grad pod dahomejsku kontrolu.</s>

<s>Dana 4. ožujka 1889. godine, oko pet sati ujutro (što je bio običaj fonske vojske), Dahomej je, s nekoliko tisuća vojnika, pokrenuo napad na Cotonou, čime je započela bitka za grad.</s><s>Iako su dahomejske trupe uspjele prodrijeti u grad, nakon nekoliko sati intenzivne borbe, Francuzi su izašli kao pobjednici te su se Foni morali povući.</s><s>Francuzi su izgubili nešto ljudi, međutim dahomejski su se gubici brojali u stotinama.</s><s>Nakon regrupiranja, Dahomej je poslao novu skupinu vojnika na jug, prema Porto-Novu.</s><s>Znajući za napad, Francuzi su poslali nekoliko stotina trupa na sjever kako bi presreli Fone, a ovoga puta su imali podršku i oko 500 trupa kralja Toffe I. Vojske su se susrele kod mjesta Atchoupa, gdje su Foni uspjeli prisiliti Francuze da se vrate u Porto-Novo.</s><s>Bio je to posljednji sukob u sklopu ovoga rata.</s>

<s>Nakon Atchoupe, Dahomej više nije napadao ni Porto-Novo, ni Cotonou, koji su efektno postali francuski posjedi.</s><s>Dana 3. listopada 1890., Béhanzin je potpisao sporazum kojim je priznao francusku upravu u Porto-Novu, a morao je cedirati i Cotonou, iako je dobivao 20,000 franaka godišnje kao kompenzaciju.</s><s>Iako je Dahomej sačuvao svoju nezavisnost, Francuzi su odnijeli važnu pobjedu u ovom ratu, koja je Fonima zapravo otkrila njihove prave namjere; iako je sklopljen mirovni sporazum, obje su strane znale da je novi sukob neizbježan te su počele postepene pripreme za novi rat, koji će započeti dvije godine kasnije.</s>

<s>Reference</s>

<s>Literatura 
 Édouard Edmond Aublet, La guerre au Dahomey 1888-1893, 1893-1894 : d'après les documents officiels, Berger-Levrault, Paris, 1894-1895
 Stanley B. Alpern, Amazons of Black Sparta: The Women Warriors of Dahomey, New York University Press, 1998
 Victor Nicolas, L'Expédition du Dahomey en 1890 : avec un aperçu géographique et historique, AUPELF, C.N.R.S., INLCO, Paris, 1976</s>

<s>1890
Francuski ratovi
Beninski ratovi
Novovjekovni ratovi
Ratovi u Africi‎
Kolonijalizam
Treća Francuska Republika</s>

